कर्णाली आइपुग्यो ट्रफी
आसन्न नवौं राष्ट्रिय खेलकुदको ट्रफी कर्णाली प्रदेशमा आइपुगेको छ । कर्णाली प्रदेशका मुख्यमन्त्री जीवनबहादुर शाहीद्वारा मंगलबार वीरेन्द्रनगरस्थित कभर्डहलमा ट्रफी अनावरण गरिएको हो ।
सुर्खेत — आसन्न नवौं राष्ट्रिय खेलकुदको ट्रफी कर्णाली प्रदेशमा आइपुगेको छ । कर्णाली प्रदेशका मुख्यमन्त्री जीवनबहादुर शाहीद्वारा मंगलबार वीरेन्द्रनगरस्थित कभर्डहलमा ट्रफी अनावरण गरिएको हो ।विभिन्न अन्तर्राष्ट्रिय प्रतियोगिताका ट्रफीलाई विभिन्न मुलुकमा प्रदर्शनका लागि पुर्‍याउने गरिए पनि नेपालमा भने पहिलो पटक ट्रफी टुर थालिएको हो । गण्डकीमा हुने असोज २८ देखि हुने नवौं राष्ट्रियमा सात प्रदेश, तीन विभाग र एनआरएनए टिमले भाग लिनेछन् । ट्रफी सबै टिममा पुर्‍याइने तालिका छ ।ट्रफी टुर कार्यदल संयोजक दीपक विष्टले प्रत्येक प्रदेशमा ट्रफी पुर्‍याउनुको मुख्य कारण सम्बन्धित क्षेत्रका खेलाडीको हौसला प्रदान गर्नुरहेको बताए । कार्यदल सदस्य राष्ट्रिय तथा अन्तर्राष्ट्रिय खेलाडी संघका अध्यक्ष दीपक श्रेष्ठ, अल्ट्रा धाविका मीरा राई र महिला भलिबलकी कप्तान अरुणा शाही सुर्खेतमा आइपुगेका छन् । संयोजक विष्टले कार्यदलसहित राष्ट्रिय खेलकुदमा सहभागी सातै प्रदेशमा मुख्यमन्त्रीको उपस्थिति र तीन विभागीय टिमको मुख्य कार्यालयमा विभागीय प्रमुखको उपस्थितिमा ट्रफी सार्वजनिक गरिरहेको बताए । कर्णालीका मुख्यमन्त्री शाहीले राष्ट्रिय खेलकुदको ट्रफीले कर्णालीका खेलाडीको मनोबल बढाएको बताए । ‘कर्णालीका खेलाडीले ट्रफी स्पर्स गरिसके, अब नवौं खेलकुदमा ट्रफी जितेर आउनेमा हामी ढुक्क छौं,’ उनले भने, ‘पूर्वाधार अभावकै बीच पनि हामीले राम्रा खेलाडी उत्पादन गरिरहेका छौं, यहाँ न प्रशिक्षक छन् न त रंगशाला तर राष्ट्रिय खेलकुदका लागि झन्डै ६ सय खेलाडी छनोट हुनु हाम्रा लागि गर्वको विषय हो ।’ ट्रफी टुर कर्णालीबाट मधेस प्रदेशमा गराइने छ । कर्णाली प्रदेश खेलकुद परिषद्का सदस्य–सचिव विश्वामित्र सञ्ज्यालले कर्णालीबाट नवौंमा सहभागी भई स्वर्ण, रजत र कांस्य पदक जित्ने खेलाडीलाई क्रमशः २ लाख, १ लाख ५० हजार र १ लाख रुपैयाँ पुरस्कार दिने बताए । 